Τηλε-εκπαίδευση στον καιρό της πανδημίας: μια αισιόδοξη προσέγγιση

**Ψάλλα Δήμητρα**

*Αριστοτέλειο Πανεπιστήμιο Θεσσαλονίκης, Σχολή Επιστημών Υγείας, Τμήμα Κτηνιατρικής*

*Εργαστήριο Παθολογικής Ανατομικής, Πανεπιστημιούπολη, Θεσσαλονίκη, 54124*

*dpsalla@vet.auth.gr*

**ΠΕΡΙΛΗΨΗ**

Η κοινωνική αποστασιοποίηση που απαιτείται για την αντιμετώπιση της πανδημίας, επέβαλε μία αιφνίδια προσαρμογή στην τηλε-εκπαίδευση, τη διαδικτυακή επικοινωνία και τις ψηφιοποιημένες μορφές διαδραστικότητας. Η εκπαιδευτική κοινότητα, και κυρίως τα πανεπιστήμια, επέδειξαν ταχύτατα αντανακλαστικά και εντυπωσιακή ικανότητα μετασχηματισμού στην ψηφιακή πραγματικότητα. Η ισότιμη πρόσβαση στην εκπαίδευση, η παροχή αποσπασματικής γνώσης και η απουσία διεπιστημονικότητας είναι θέματα που καλούμαστε να αντιμετωπίσουμε, στον νέο περιβάλλον που δημιουργείται.

Η μετάβαση στις νέες συνθήκες ανέδειξε και νέες ευκαιρίες για επέκταση των δυνατοτήτων δια βίου μάθησης και εξ αποστάσεως απόκτησης δεξιοτήτων με ευέλικτες μορφές διδασκαλίας. Ένα υβριδικό πρότυπο παροχής γνώσης διαφαίνεται να εγκαθίσταται σε παγκόσμιο επίπεδο και ο προσδιορισμός του σωστού μίγματος φυσικής και διαδικτυακής διδασκαλίας φαίνεται να είναι το ζητούμενο στην νέα εποχή.